《青玉案 五更》
清代·屈秉筠

一灯红剩残花滴。觉帐底、浓寒袭。倚枕听时声响寂。钟儿敲毕。

鸡儿啼歇。窗影依然黑。

此时小梦刚收拾。又几许、闲愁积。耐得绣衾频转侧。悽悽恻恻。

思思忆忆。误了东方白。

作者简介：屈秉筠，字宛仙，常熟人，同邑秀才赵同珏室。夫妇工诗，钱唐袁枚、昭文，吴蔚光比之“鸥波眷属”，宛仙复工画，尤善白描，著有《蕴玉楼诗集》四卷。